Kragnetwerk trek weer swaarArgieffoto bloot ter illustrasie. (Foto: Unsplash) Eskom beplan nie in dié stadium enige beurtkrag vir Dinsdag nie hoewel die kragnetwerk weer onder groot druk verkeer. Suid-Afrikaners weet teen dié tyd dat beurtkrag ’n moontlikheid is sou daar enige beduidende ineenstortings van die kragnetwerk later vandag plaasvind. Eskom sê in sy jongste verklaring die kragnetwerk sal vanaand baie ingeperk word weens ’n voortgesette tekort aan opwekkingskapasiteit. Sou Eskom wel later genoop word om beurtkrag in te stel, sal dit heel waarskynlik tydens die aand se piektyd van 17:00 tot 22:00 wees. Die kragvoorsiener moet tans klaarkom sonder 2 195 MW weens beplande instandhoudingswerk. ’n Verdere 15 950 MW is tans onbeskikbaar weens onbeplande onderbrekings. Intussen benadruk Eskom weer dat beurtkrag slegs as ’n laaste uitweg ingestel sal word. “Ons doen dus ’n beroep op alle Suid-Afrikaners om voort te gaan om elektrisiteit tussen 05:00 en 09:00 en weer tussen 16:00 en 22:00 spaarsaam te gebruik.”